Amerika matbuoti: Qur'on yoqilishining oldini olish mumkin edi 
Loqaydlik va mas'uliyatsizlik sabab Bagrom harbiy bazasida bunday noxush holat yuz bergan, deya yozadi "The New York Times" gazetasi.
20-fevralda ro'y bergan voqea afg'on ahlini oyoqqa turg'azdi, musulmon ommani g'azabga keltirdi, Amerikaga nisbatan norozilikni kuchaytirdi. Mamlakat bo'ylab avj olgan namoyishlarda 30 kishi halok bo'ldi. Tergov natijasida Qur'on yoqilishiga asosan olti kishi aloqador ekani aniqlangan. Besh amerikalik harbiy va ularning afg'on tarjimoni. Ularga xayfsan berilishi mumkin. Harbiylarning tan olishicha, bu kitoblar yoqilmay alohida bir joyda saqlanishi kerak edi. Afg'on Ulamo Kengashi ham masalani mustaqil ravishda o'rganib chiqib, shunday xulosa qildi. Kengash a'zosi Mavlaviy Xoliq Dadning aytishicha, afg'on harbiylar qutilarga solib qo'yilgan bu kitoblarni ko'rib, xavotirga tushgan. Ular qo'mondonlarga buni aytgunicha va ular biror chora ko'rgunicha, kitoblar yoqib bo'lingan. Mahalliy ishchi nima bo'layotganini ko'rib qichqira boshlagan va olovni o'chirib, kitoblarni asrab qolishga harakat qilgan. "The New York Times" aniqlashicha, amerikalik harbiylar olovni o'chirgan, ammo ungacha to'rt kitob kulga aylangan. AQSh prezidenti Barak Obama va qo'monqonlar afg'on xalqi va butun musulmon ahlidan kechirim so'radi. Afg'on Ulamo Kengashi nazarida bu kechirib bo'lmaydigan jinoyat va javobgarlar omma ko'zi oldida jazolanishi shart. Bu organning yana bir talabi shuki, Amerika qo'lidagi barcha afg'on mahbuslarni mahalliy hukumatga topshirishi kerak. Vashington bunga javob bermagan.